(Apstiprināts ar

Ministru kabineta

2021. gada 8. jūnija

rīkojumu Nr. 407)

**Nodokļu pakalpojumu automatizācija**

**Projekta apraksts (kopsavilkums)**

Valsts ieņēmumu dienesta (turpmāk – VID) projekta "Nodokļu pakalpojumu automatizācija" (turpmāk – projekts) mērķis ir samazināt administratīvo slogu uzņēmējdarbībai un paaugstināt Latvijas komersantu konkurētspēju Eiropas Savienības kopējā tirgū, kā arī paātrināt VID pakalpojumu sniegšanu, kas saistīti ar nodokļu nomaksu un atmaksu. Pēc projekta īstenošanas paredzēts ātrāk sniegt atbalstu un nodrošināt ātrāku apgrozāmo līdzekļu apriti uzņēmējdarbībā un mājsaimniecībās, veicinot ārkārtējās situācijas (Covid-19) radīto seku mazināšanu.

**Projekta mērķi**

1. Sniegt atbalstu ārkārtas stāvokļa (Covid-19) radīto seku mazināšanai (M1):

a) efektivizējot atbalsta instrumentus uzņēmējiem;

b) uzlabojot apgrozāmo līdzekļu apriti.

2. Pilnveidot VID pamatdarbības procesu automatizāciju (M2).

3. Izveidot proaktīvu VID e-pakalpojumu (M3).

4. Uzlabot VID datu pieejamību un atkalizmantojamību (M4).

**Darbības projekta mērķu sasniegšanai**

Lai sasniegtu projekta mērķus, nepieciešams:

1) izstrādāt VID informācijas sistēmā uz mūsdienu informācijas tehnoloģijām balstītu efektīvas nodokļu samaksas termiņa pagarināšanas un nodokļu atmaksas funkcionalitāti, tādējādi sniedzot ātrāku atbalstu un nodrošinot ātrāku apgrozāmo līdzekļu apriti uzņēmējdarbībā un mājsaimniecībās un veicinot ārkārtas stāvokļa (Covid-19) radīto seku mazināšanu;

2) pilnveidot VID nodokļu administrēšanas un pakalpojumu sniegšanas procesus;

3) pilnveidot VID pārvaldīto deponēto naudas līdzekļu administrēšanu;

4) publicēt VID datu kopas atkalizmantojamu datu formātos.

**Projekta rezultāta rādītāji**

| Nr.  p. k. | Rezultāta rādītājs | Mērvienība | Sākotnējā vērtība | Sasniedzamā vērtība divus gadus pēc projekta beigām | Sasniedzamā vērtība trīs gadus pēc projekta beigām |
| --- | --- | --- | --- | --- | --- |
| 1. | Automātiskās atmaksas rezultātā apgrozāmo finanšu līdzekļu palielinājums apritē | *euro* | 0 | 862 500 | 862 500 |
| 2. | Nodokļu maksātāja (turpmāk – NM) laiks gada ienākumu deklarācijas (turpmāk – GID) aizpildīšanai un iesniegšanai, īstenojot iedzīvotāju ienākuma nodokļa (turpmāk ‒IIN) pārmaksas automātisku atmaksu | minūtes | 4 | 0 | 0 |
| 3. | Automātiski izveidotas deklarācijas | skaits | 0 | 11 500 | 11 500 |
| 4. | Vidējais laiks pievienotās vērtības nodokļa (turpmāk – PVN) taksācijas perioda deklarācijas apstrādei un kvalitātes pārbaude vienam gadījumam | minūtes | 81 | 50 | 50 |
| 5. | Datu kopas publicēšana atkalizmantojamo datu formātos | skaits | 0 | 12 | 12 |

**Projekta iznākuma rādītāji**

|  |  |  |  |
| --- | --- | --- | --- |
| Nr.  p. k. | Iznākuma rādītājs | Mērvienība | Sasniedzamā vērtība projekta beigās |
| 1. | Pilnveidoti darbības procesi | skaits | 7 |
| 2. | Pilnveidoti e-pakalpojumi | skaits | 6 |
| 3. | Izveidotas datu kopas publicēšanai atkalizmantojamo datu formātos | skaits | 12 |
| 4. | Izveidots proaktīvais pakalpojums (GID automātiskā atmaksa) | skaits | 1 |
| 5. | Modernizētas datu kopas | skaits | 4 |

Projekts tiks īstenots ne ilgāk kā līdz 2023. gada 31. decembrim.

Kopējās projekta īstenošanas izmaksas ir 2 700 000 *euro*.

Pēc projekta īstenošanas ikgadējās uzturēšanas izmaksas tiek plānotas 10 % apmērā no izstrādes izmaksām un ir 270 000 *euro*. Kopā izstrādes un 15 gadu laikā uzturēšanas izmaksas ir 5 940 000 *euro*.

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos**

|  |  |  |
| --- | --- | --- |
| Sociālekonomiskais ieguvums | Ekvivalents naudas izteiksmē | Aprēķins |
| Finanšu ieguvums NM | 862 500 *euro* gadā | Automātiski pārmaksāto IIN atmaksu skaits (S) – 11 500 iesniegumu/gadā.  Vidējais pārmaksātais IIN (N) – 75 *euro*.  S x N = 11 500 x 75 |

Ņemot vērā, ka ekonomiskais ieguvums paredzams, sākot ar 2023. gadu, kopējā ieguvuma aprēķinos tika izmantota reālā sociālā diskonta likme 5 % (<http://www.fm.gov.lv/lv/sadalas/ppp/tiesibu_akti/makroekonomiskie_pienemumi_un_prognozes/>, publicēts 15.07.2020.).

Kopējais projekta īstenošanas sociālekonomiskais ieguvums (finanšu ieguvums) 2023. gadā veidos 862 500 *euro* gadā, bet projekta dzīvescikla laikā – 11 212 500 *euro* (diskontēti 7 716 149 *euro*) un pārsniedz projekta īstenošanas un uzturēšanas izmaksas 5 940 000 *euro* (diskontēti 4 900 815 *euro* – ar reālo finansiālo diskonta likmi 4 %).

|  |  |  |
| --- | --- | --- |
| Sociālekonomiskais ieguvums | Ekvivalents naudas izteiksmē | Aprēķins |
| VID darba laika ietaupījums, automatizējot PVN taksācijas perioda deklarācijas apstrādi un kvalitātes pārbaudi | 25 818 *euro* gadā | Ietaupītais darba laiks (T) – 1,02 slodzes/gadā,  vidējā vispārējās valdības sektorā strādājošo darba alga (A) – 2109,29 *euro*/mēnesī,  periods (P) – 12 mēneši  T x A x P = 1,02 x 2 109,29 x 12 |

Automatizējot PVN taksācijas perioda deklarācijas apstrādi un kvalitātes pārbaudi, samazināsies VID cilvēkresursu patērētais laiks – kopējais ieguvums projekta dzīvescikla laikā būs 364 332 *euro* (diskontēti 240 066 *euro*). Ņemot vērā, ka ieguvums paredzams, sākot ar 2024. gadu, kopējā ieguvuma aprēķinos tika izmantots makroekonomiskais rādītājs "Darba algas (bruto) izmaiņas,

salīdzināmās cenās (procentos)" un reālā sociālā diskonta likme 5 %

(<http://www.fm.gov.lv/lv/sadalas/ppp/tiesibu_akti/makroekonomiskie_pienemumi_un_prognozes/>, publicēts 15.07.2020.).

Vides aizsardzības un

reģionālās attīstības ministrs A. T. Plešs